মনোনয়নপত্র জমা দিলেন বিরোধী প্রার্থী সুদর্শন রেড্ডি

ওয়েব ডেস্ক : উপরাষ্ট্রপতি নির্বাচনে (Vice President Election) মনোনয়নপত্র জমা দিলেন বিরোধী প্রার্থী বি. সুদর্শন রেড্ডি (B. Sudershan Reddy)। রাজ্যসভার সেক্রেটারি জেনারেল তথা এই নির্বাচনের রিটার্নিং অফিসার প্রমোদ চন্দ্র মেদির কাছে মনোনয়নপত্র পেশ করেন তিনি। মনোনয়নপত্র জমা দেওয়ার সময়ে সেখানে উপস্থিত ছিলেন রাহুল গান্ধী, মল্লিকার্জুন খাড়গে, সোনিয়া গান্ধী, শরদ পাওয়ার। সঙ্গে ছিলেন তৃণমূল সাংসদ শতাব্দী রায়, ডিএমকে সাংসদ তিরুচি শিব সহ বিরোধী শিবিরের সাংসদরা।

জগদীপ ধনখড় উপরাষ্ট্রপতি থেকে ইস্তফা দিয়েছেন। তার পর কে হবেন ভারতের পরবর্তী উপরাষ্ট্রপতি? তা নিয়ে জোর চর্চা চলছিল। তার মধ্যে উপরাষ্ট্রপতি পদে নিজেদের প্রার্থীর নাম ঘোষণা করেছিল এনডিএ শিবির। মঙ্গলবার উপরাষ্ট্রপতি পদে মনোনয়নপত্র জমা দিয়েছিলেন সিপি রাধাকৃষ্ণন (C. P. Radhakrishnan)। সেই সময় উপস্থিত ছিলেন প্রধানমন্ত্রী নরেন্দ্র মোদি (PM Narendra Modi) সহ অন্যান্য নেতা মন্ত্রীরা। রাধাকৃষ্ণনের মনোনয়নপত্রে সই করেছেন স্বয়ং প্রধানমন্ত্রী।

এর পরেই বৃহস্পতিবার, ২১ আগস্ট মঙ্গলবার মনোনয়নপত্র জমা দিলেন বি. সুদর্শন রেড্ডি (B. Sudershan Reddy)। মনোনয়নপত্র জমা দেওয়া সময় উপস্থিত ছিলেন ইন্ডিয়া জোটের একাধিক নেতা। আজ ছিল মনোনয়নপত্র জমা দেওয়ার শেষ দিন। সেই মতো আজই মনোনয়েনপত্র জমা দিলেন তিনি।

প্রসঙ্গত. এনডিএ প্রার্থী রাধাকৃষ্ণন-এর বিরুদ্ধে তেলেঙ্গানার বাসিন্দা বি. সুদর্শন রেড্ডির নাম ঘোষণা করে ইন্ডিয়া জোট। তিনি অন্ধ্রপ্রদেশ হাইকোর্ট এবং গোহাটি হাইকোর্টের প্রাক্তন প্রধন বিচারপতি ছিলেন। এর পর ২০১১ সালে সুপ্রিম কোর্ট থেকে অবসর নেন তিনি। কিছুনদিন আগে তেলেঙ্গানার জাতিগত সমীক্ষার রিপোর্ট বিশ্লেষণের জন্য যে কমিটি গঠন করা হয়েছিল তার সভাপতি ছিলেন তিনি। অন্যদিকে, উপরাষ্ট্রপতি পদে ভোট গ্রহণ হবে আগামী ৯ সেপ্টেম্বর। সকাল ১০টা থেকে বিকেল ৫টা পর্যন্ত এই নির্বাচন প্রক্রিয়া চলবে। সেদিনই হবে ভোট গণনা।